钦定古今图书集成/明伦汇编/家范典/第085卷 > 《悼亡诗三首》前人
## 钦定古今图书集成/明伦汇编/家范典/第085卷 > 《悼亡诗三首》前人

荏苒冬春谢，寒暑忽流易。之子归穷泉，重壤永幽隔。
私怀谁克从，淹留亦何益。僶俛恭朝命，回心反初役。
望庐思其人，入室想所历。帏屏无髣髴，翰墨有馀迹。
流芳未及歇，遗挂犹在壁。怅恍如或存，周遑忡惊惕。
如彼翰林鸟，双栖一朝只。如彼游川鱼，比目中路析。
春风缘隙来，晨霤承檐滴。寝息何时忘，沉忧日盈积。
庶几有时衰，庄缶犹可击。

皎皎窗中月，照我室南端。清商应秋至，溽暑随节阑。
凛凛凉风升，始觉夏衾单。岂曰无重纩，谁与同岁寒。
岁寒无与同，朗月何胧胧。展转盼枕席，长簟竟床空。
床空委清尘，室虚来悲风。独无李氏灵，髣髴睹尔容。
抚衿长叹息，不觉泪霑胸。霑胸安能已，悲怀从中起。
寝兴目存形，遗音犹在耳。上惭东门吴，下愧蒙《庄子》。
赋诗欲言志，此志难具纪。命也可奈何，长戚自令鄙。
曜灵运天机，四节代迁逝。凄凄朝露凝，烈烈夕风厉。
奈何悼淑丽，仪容永潜翳。念此如昨日，谁知已卒岁，
改服从朝政。哀心寄私制，茵帱张故房，朔望临尔祭。
尔祭讵几时，朔望忽复尽。衾裳一毁撤，千载不复引。
亹亹期月周，戚戚弥相愍。悲怀感物来，泣涕应情陨。
驾言陟东阜，望坟思纡轸。徘徊墟墓间，欲去复不忍。
徘徊不忍去，徙倚步踟蹰。落叶委埏侧，枯荄带坟隅。
孤魂独茕茕，安知灵与无。投心遵朝命，挥泪强就车。
谁谓帝宫远，路极悲有馀。